b'\n_START_ARTICLE_\nCharles Hutton\n_START_SECTION_\nBakgrunn og virke\n_START_PARAGRAPH_\nHutton var s\xc3\xb8nn av en bergverksinspekt\xc3\xb8r. Han \xc3\xb8dela albuen i en ulykke i barndommen, som f\xc3\xb8rte til at han ikke kunne velge samme l\xc3\xb8pebane som faren. I stedet ble han l\xc3\xa6rer og deltok p\xc3\xa5 kveldskurs i matematikk i Newcastle. _NEWLINE_I 1760 \xc3\xa5pnet han selv en skole med matematikkundervisning og drev i tillegg privatundervisning. En av hans elever var den senere Lord Chancellor (rikskansler) John Scott. I 1764 publiserte han sin f\xc3\xb8rste skolebok i aritmetikk; The Schoolmasters Guide- or a complete system of practical arithmetic og begynte med etterutdanning og grunnutdanning av l\xc3\xa6rere. I 1767 kom A Treatise on mensuration. Samtidig arbeidet han som landm\xc3\xa5ler for Newcastle by med kart over Newcastle med omland i 1770, og i 1772 utgav han en bok om brobygging. I 1773 ble han utnevnt som matematikkl\xc3\xa6rer ved Royal Military Academy i Woolwich. _NEWLINE_Spekulasjoner inne grunnerverv gjorde ham i 1780-\xc3\xa5rene til en holden mann. Fra 1809 ble han pensjonert fra Royal Military Academy og flyttet til London. Kort f\xc3\xb8r sin d\xc3\xb8d forestod han fra 1824 byggingen av New London Bridge. _NEWLINE_I 1774 gjennomf\xc3\xb8rte han Schiehallion-eksperimentet under ledelse av Nevil Maskelyne. Eksperimentet ble gjennomf\xc3\xb8rt p\xc3\xa5 fjellet Schiehallion i Skottland, der en m\xc3\xa5lte variasjoner i tyngdekraften som dannet grunnlag for en beregning av jordens masse. I l\xc3\xb8pet av dette arbeidet oppfant han kartkoter for lettere \xc3\xa5 holde orden p\xc3\xa5 sine m\xc3\xa5linger. _NEWLINE_I 1774 ble han fellow i Royal Society og begynte \xc3\xa5 publisere i Philosophical Transactions, noe som i 1778 f\xc3\xb8rte til tildeling av Copleymedaljen prim\xc3\xa6rt for arbeider innen ballistikk, publisert i Philosophical Transactions. I 1779 ble han i Royal Society utnevnt til utenlandssekret\xc3\xa6r, men ble allerede i 1783 tvunget til \xc3\xa5 fratre etter p\xc3\xa5trykk av Joseph Banks, president i Royal Society. Dette f\xc3\xb8rte til heftige kontroverser innen foreningen. Fra 1773 til 1818 utgav han tidsskriftet Ladies Diary der ogs\xc3\xa5 publiserte popul\xc3\xa6rmatematikk. I 1775 utgav han et fem-bindsverk med utdrag fra Ladies Diary._NEWLINE_Fra 1781 utarbeidet han tabellverk for Board of Longitude. I 1795 utkom hans mest kjente bok; Mathematical and philosophical dictionary i to bind, et matematikkompendium. Han utgav ogs\xc3\xa5 b\xc3\xb8ker om landm\xc3\xa5ling og kjeglesnitt. I 1798\xe2\x80\x931801 sine forelesninger ved Royal Military Academy (A course of mathematics for cadets of the Royal Military Academy) som ogs\xc3\xa5 ble anvendt ved United States Military Academy i West Point. Han var gift to ganger og hadde tre d\xc3\xb8tre og en s\xc3\xb8nn.'